Tshwane het ŉ nuwe burgemeesterStevens Mokgalapa. Foto: DA Stevens Mokgalapa is Dinsdag as die nuwe burgemeester van die Tshwane-metro aangewys. Mokgalapa het beloof om onvermoeid te werk om die lewe van Pretoria se inwoners te verbeter. “Ek sal ŉ burgemeester van aksie wees en ten einde my belofte te hou, sal ek fokus op die stabilisering en heroriëntering van die administrasie. “Die stad kan slegs sy mandaat nakom as ons ŉ stabiele administrasie met geskoolde amptenare, asook geld in die bank het om dienste te lewer en daarop fokus om die mense van Tshwane te dien.” Die DA was die enigste party wat tydens die spesiale raadsvergadering ŉ kandidaat benoem het om Solly Msimanga te vervang. Msimanga het as burgemeester bedank om te fokus op sy veldtog vir die premierskap van Gauteng. Die EFF het tydens die raadsvergadering aangedui dat hulle ŉ fout gemaak het met hul ondersteuning vir Msimanga. Moafrika Mabongwana, die EFF se Tshwane-voorsitter, het gesê sy party ondersteun nie die nominasies of verkiesing van Mokgalapa nie aangesien hulle nie veel van hom weet nie. Mokgalapa het ŉ graad in politieke wetenskap en ŉ honneursgraad in internasionale betrekkinge van die Universiteit van Pretoria. Hy het in 1999 by die DA aangesluit waar hy eers ŉ raadslid vir nege jaar was. As parlementslid het hy gedien as skaduminister van menslike nedersettings. Hy is tans die skaduminister van internasionale betrekkinge en samewerking.